laion/Wikipedia-Exotic huggingface dataset:
אליה אודוקסיה

אֶליָה אֶוּדוִקסִיָה (ביוונית: Αἰλία Εὐδοξία; בלטינית: Aelia Eudoxia; מתה ב-6 באוקטובר 404) המלכה רעיה של ארקדיוס, קיסר האימפריה הביזנטית. אביה, פלאוויוס באוטו, היה מגיסטר מיליטום ממוצא פרנקי בצבא רומא המערבית, ואין כל פרטים על אמה, אם כי משערים כי הייתה ממוצא ברברי. אביה מת בין השנים 385–388, ואליה אודוקסיה עברה להתגורר בביתו של מגיסטר מיליטום של צבא רומא המזרחי, דבר המרמז על קשרי ידידות בין המשפחות או ברית פוליטית. ב-27 באפריל 395, נישאה לארקדיוס. פלביוס אאטיוס, מי שהיה באותה עת מגיסטר מיליטום במערב, לא ראה בעין יפה את התחזקותו של ארקדיוס אחרי נישואים אלו. לאליה אאודוקסיה הייתה השפעה גדולה על בעלה, ועד למותה הייתה אחת הדמויות החזקות והמשפיעות בממלכה. לבני הזוג נולדו: תאודוסיוס השני, קיסר האימפריה הביזנטית ומי שמילא את מקום אביו, אחותו הגדולה פולכריה ומי ששימשה דה פקטו כקיסרית עד להגיעו לבגרות וילדים נוספים שרובם לא הגיעו לבגרות. אליה אודוקסיה מיוצגת ב"ארוחת הערב" של ג'ודי שיקגו, כאחת מ-999 השמות המופיעים במיצג. מדיה וקבצים בנושא אליה אודוקסיה בוויקישיתוף אליה אודוקסיה, באתר אנציקלופדיה בריטניקה (באנגלית) Aelia Eudoxia (wife of Arcadius) History of the Later Roman Empire ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
הפסיכופת

הפסיכופת היא סדרת טלוויזיה מבית אגו בשיתוף ynet. הסדרה נכתבה על ידי דניאל נחנסון ואלי חביב, כאשר האחרון משחק בתפקיד הרווק הפסיכופת. הסדרה עוסקת ברווק חביב, רב קסם ומעט בודד, המחליט כי הגיע הזמן למצוא כלה. הרווק שבילה יותר מידי שעות מול תוכניות ריאליטי מחליט לצלם ריאליטי משלו, ריאליטי שבסופו הוא ימצא את האחת. סדרת הריאליטי שלו מתבצעת במחיר חטיפת 12 נשים וכליאתן במקלט מבודד, תוך כדי בחינתן מי מתאימה להינשא לו ואת מי הוא יאלץ להדיח. ערך זה הוא קצרמר בנושא קולנוע ובנושא ישראל. אתם מוזמנים לתרום לוויקיפדיה ולהרחיב אותו.
סין-שום-לישיר

סין-שום-לישיר היה גנרל בצבא אשור שמרד במלך אשור סין-שר-אישכון. הוא מלך בשנת 626 לפנה"ס במשך שלושה חודשים על בבל. סין-שום-לישיר היה רב סריס בתקופתם של אשורבניפל ובנו שירש אותו אשור-אתיל-אילני (מלך בין השנים 627-631 לפנה"ס). הוא קיבל מאשור-אתיל-אילני הבעת הוקרה עמוקה על נאמנותו. בשנת 626 לפנה"ס, תקופה קצרה לאחר שסין-שר-אישכון עלה לשלטון (בשנת 627 לפנה"ס) הוא מרד בו הצליח לכבוש ערים בצפון ממלכת בבל ובראשם את הערים בבל וניפור ומלך שלושה חודשים בבבל עד שהובס על ידי צבאו של סין-שר-אישכון. מעולם לא שלט על כל ממלכת אשור. ניסיון ההשתלטות שלו על אשור הביא להחלשת הממלכה, ובכך אפשר לשליטי המדינות הוסליות בראשם נבופלאסר להתחזק ולצאת למאבק כנגד אשור. סין-שום-לישיר מוזכר ברשימת מלכי אור כמלך שמלך שנה לפני סין-שר-אישכון. אזכורים על שנת מלכותו הראשונה מופיעים גם בטקסטים מהעיר בבל, ניפור ורואה (Ru'a). לא ברור מהטקסטים אם הוא היה מעורב במותו של אשור-אתיל-אילני. עודד ליפשיץ, ירושלים בין חורבן להתחדשות : יהודה תחת שלטון בבל, הוצאת יד בן צבי, 2004, עמ' 29–30
תותח סביבול

תותח סביבול (באנגלית: Swivel gun) הוא תותח קטן שהוצב על חצובה מזלגית סובבת על ציר, אשר איפשרה לצודד אותו בקשת רחבה. אין לבלבל בינו לבין תותחי ציר (Pivot gun), שהיו כלי נשק גדולים פי כמה ונשענו על ציר סיבוב אופקי. תותח הסביבול נקרא לפנים גם בשם "פטררו" או "פדררו" (Peterero, Paterero, Pedereo), מן Pedrero, "אבן" בספרדית, שהייתה תחמושתם של התותחים הראשונים. תותחי סביבול היו קטני-מידות. אורך הקנה שלהם לא עלה בדרך כלל על מטר אחד וקוטר קדח הקנה (קליבר) היה עד 3.5 ס"מ (¼1 אינץ'). הם יכלו לירות כמה סוגי תחמושת. בדרך כלל השתמשו בהם לירי קלעי אשכול (Grapeshot) וסוגים דומים של קלעים קטני-קוטר, אך גם לירי קלעים כדוריים קטנים (Round shot). רוב תותחי הסביבול נטענו מן הלוע. הם כוונו אל המטרה באמצעות ידית עץ שחוברה אל המכנס (Breech). תותחי סביבול בעלי טעינת מכנס יוצרו כבר במהלך המאה ה-16, והם נמנים עם כלי הנשק הראשונים מסוג זה. לתותחי הסביבול נטעני המכנס היה מכנס שצורתו כשל קנקן בירה, אותו היו טוענים באבק שרפה ובקלע, והתותחן היה אוחז בידית המכנס ומחבר אותו אל אחורי התותח כשפתחו פונה קדימה. ניתן היה להשיג קצב אש גבוה למדי לזמן קצר אם הוכנו ונטענו מראש כמה מכנסים. תותחי סביבול שימשו בעיקר באוניות מפרשים כנשק נגד אדם. לא היה בכוחם להטביע כלי שיט בשל הקליבר והטווח הקטנים, אך הם יכלו לגרום פגיעות חמורות ביותר לכל מי שנקלע לקו האש שלהם. בשל גודלם הקטן יחסית קל היה לטלטל אותם ממקום אחד למשנהו על סיפון האונייה, דבר שהיה קשה פי כמה עם סוגי התותחים האחרים. על פי רוב הם הוצבו על מעקות הסיפון העליון או בדוכניות הלחימה במרומי התרנים, ושימשו להגנה מפני פושטים על הסיפון ולקטילת מלחי האויב כשהאוניות נצמדו או היו קרובות זו לזו. בשל ממדיהם הקטנים התאימו תותחי הסביבול למגוון רחב של כלי שיט, ובהם כאלו שהיו קטנים מכדי שיחומשו בתותחים הגדולים יותר, והשימוש בהם התרחב גם ליבשה. הם היו כלי נשק נפוץ במצודות בצפון אמריקה במאה ה-18, ולואיס וקלארק נטלו עימם תותח אחד שכזה במסעם המפורסם אל לב יבשת אמריקה ב-1804. לתותחי סביבול היו שימושים גם בעתות שלום, כמו איתות בירי, ירי מטחי כבוד, ציד לווייתנים (אז הוצבו בחרטום הספינה וירו צלצלים) וציד עופות מים מתוך דוגיות. תותחי סביבול היו נפוצים ביותר בממלכות ובקיסרויות של אסיה, אליהן הגיעו מאירופה, ובמיוחד בסין ובקוריאה. הסינים ייצרו תותחי סביבול יצוקים כבר ב-1520, והקוריאנים עשו זאת לראשונה בסביבות 1560. במהלך הפלישות היפניות לקוריאה בשנים 1592–1598 השתמשו אוניות הצי הקוריאני בהצלחה בתותחי סביבול ובתותחים גדולים יותר כדי להדוף את צי הפלישה היפני. "Swivel Guns and Swivel Gun Harpoons" in: whalecraft.net "Artillery Piece" in: Discovering Lewis & Clark Chase, Kenneth. Firearms: A Global History to 1700. Cambridge University Press, 2003. p. 143 Haynes, Michael. Lewis & Clark Tailor Made, Trail Worn: Army Life, Clothing & Weapons of the Corps of Discovery. Farcountry Press, 2003. p. 263 Chase, Kenneth. Firearms: A Global History to 1700. Cambridge University Press, 2003. pp. 174–175
Urban Terror

Urban Terror (מילולית: טרור עירוני) הוא משחק רשת חינמי ומרובה משתתפים, אשר במקור שייך לז'אנר משחקי הלחימה. המשחק נכתב בקוד פתוח והוא מבוסס על מנוע המשחקים Quake 3: Arena בו הוא התחיל כמוד. מפתחת אותו כיום חברת Frozen Sand. הגרסה העדכנית במשחק היא גרסת Urban Terror 4.2, אף על פי שרוב השחקנים כיום עדיין משחקים בגרסת המשחק הקודמת - Urban Terror 4.1. הסיבות לכך הן ברובן חוסר ידיעה מצד ציבור השחקנים על קיום הגרסה החדשה, והעדר היתר חוקי לערוך את קוד המשחק וליצור שרתי משחק בעלי סגנונות משחק שונים מהמשחק המקורי (מודינג) בגרסה 4.2 - מה שניתן לעשות באופן חוקי בגרסה 4.1 (בה חלק נכבד מהשחקנים משחקים ב"מודים" - גרסאות שונות המתבססות על המשחק בשינויים קלים). חברת Frozen Sand החלה לפתח גרסת המשך בשם UrbanTerror HD ב-2009 אולם הפיתוח נעצר. מדיה וקבצים בנושא Urban Terror בוויקישיתוף אתר האינטרנט הרשמי של Urban Terror (באנגלית) Urban Terror, ברשת החברתית פייסבוק Urban Terror, ברשת החברתית אקס (טוויטר) Urban Terror, סרטונים בערוץ היוטיוב
בולדוג (תוכנית טלוויזיה)

בולדוג, תוכנית טלוויזיה ישראלית דוקו-אקטיביסטית ששודרה בערוץ 8 ובערוץ 10 בין השנים 2003–2006. את התוכנית הגיש מיקי רוזנטל ומשנת 2004 גיא מרוז. התוכנית התמקדה בחשיפת עוולות, לרוב בקרב מוסדות הממשלה, כשמגיש התוכנית מתלווה אל הנפגע במטרה לתקן את העוול. בין הפרשיות שנחשפו בתוכנית היא העובדה כי חברת השמירה מפרה בעקביות את זכויות עובדיה. החל מהעונה השנייה, הגישה אורלי וילנאי תוכנית נלווית, שנקראה "בעקבות הבולדוג", שעקבה אחר תוצאות התוכנית. התוכנית זכתה בפרס סוקולוב לשנת 2004 על עונתה הראשונה. "בולדוג", במיזם "אישים" לתיעוד היצירה הישראלית זוהר ישראל, ה"בולדוג" חוזר, והוא נושך, באתר ynet, 8 ביולי 2004 ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
שן חותכת

שיניים חותכות הן הקדמיות מבין שיני היונקים, ומשמשות לחיתוך ראשוני של המזון טרם טחינתו בשיניים הטוחנות ובליעתו. לבני אדם יש שמונה שיניים חותכות בקדמת פיהם, ארבע בלסת העליונה וארבע בלסת התחתונה, בין שני הניבים, כאשר השיניים החותכות הממוקמות כלפי המרכז נקראות שיניים חותכות מרכזיות והשיניים הממוקמות כלפי הצד נקראות שיניים חותכות צדדיות. מבנה השיניים החותכות חד בקצהו ומותאם לתפקידם בחיתוך המזון. למכרסמים יש שיניים חותכות אשר ממשיכות לגדול ולהתחזק במשך כל ימי חייהם. שיניים אלו משמשות אותם גם לצורכי הגנה וחפירה. מדיה וקבצים בנושא שן חותכת בוויקישיתוף
הדאונס

הדאונס (באנגלית: The Downs) הוא מעגן פתוח (תחנת עגינה) לאוניות בחופה הדרום-מזרחי של אנגליה ליד דיל שבקנט, סמוך לפתחה הדרומי של תעלת למאנש. בשנת 1639 התחולל כאן קרב ימי (Battle of the Downs) בין צי הולנדי לצי ספרדי שתפס מקלט במים הנייטרליים של אנגליה. בשל קרבתו למעגן נעשה נמל דיל לאחד מן הנמלים הראשיים של אנגליה עוד בימיה של אליזבת הראשונה, ובמאה ה-19 אף צויד בטלגרף ובכדור זמן משל עצמו, כדי לאפשר לאוניות העוגנות בדאונס לכוון את הכרונומטרים הימיים שלהן. עומק המים במעגן מגיע במקומות מסוימים ל-12 פאדום (22 מטרים). הדאונס מוגן מצד מזרח על ידי גודווין סנדס (Goodwin Sands) ומצפון ומערב על ידי החוף, והוא מעניק מחסה מסוים לאוניות גם ברוחות סער דרומיות. בעידן המפרשים שימש הדאונס בסיס קבוע לאוניות מלחמה שסיירו בים הצפוני וכנקודת ריכוז לאוניות שיצאו ממספנת הצי המלכותי בצ'טם לאחר השקתן או שיפוצן. מאחר שהוא נמצא בין מצר דובר לשפך התמזה, נהגו להיאסף בו אוניות סוחר שהמתינו לרוח מזרחית שתישא אותן במעלה התעלה האנגלית או אל לונדון, לעיתים למשך פרקי זמן ארוכים. ישנן עדויות המספרות על מקרים בהם עגנו במקום 800 אוניות מפרשים באותו זמן. גם כיום תופסות בו מחסה מעבורות החוצות את התעלה ואוניות אחרות. מדיה וקבצים בנושא הדאונס בוויקישיתוף Deal Timeball Tower Museum. Deal Maritime Museum. The United Kingdom Hydrographic Office, Goodwin Sands/South Sand Head. Assessment GS1/2006. in: ukho.gov.uk.
מערכת התנועה

מערכת התנועה היא מערכת איברים בגוף בעלי חיים אשר אחראית על ייצוב והנעת הגוף. הפעלת מערכת התנועה היא מרכיב חשוב בבריאות האדם. מערכת התנועה מורכבת משני חלקים הפועלים ביחד: השלד והשרירים. השלד הוא מבנה המורכב מעצמות המחוברות זו לזו במפרקים. תפקידיו של השלד הם: תמיכה וייצוב הגוף, הגנה על איברים הפנימיים וכיוון תנועות הגוף באופן תקין. באזור המפרקים העצמות רכות וסחוסיות, והן קשורות זו לזו באמצעות הרצועות. השרירים מתחברים אל העצמות באמצעות הגידים, ויחד עם העצמות, הגוף מניע את איבריו כמערכת של מנופים: השרירים מתכווצים ומתרפים, מושכים את קצות העצמות סמוך למפרקים ומניעים את האיברים כך שקצותיהם נעים בתנועה גדולה בייחס לכיווץ. התיאום בין השרירים נעשה במוח הקטן. מדיה וקבצים בנושא מערכת התנועה בוויקישיתוף מערכת התנועה, באתר אנציקלופדיה בריטניקה (באנגלית) מערכת שלד ושרירים, דף שער בספרייה הלאומית ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
פחר אל-ניסא זייד

פחר אל-ניסא זייד (בערבית: الأميرة فخر النساء زيد; 1901, איסטנבול - 5 בספטמבר 1991, עמאן) הייתה אמנית ממוצא טורקי ששילבה ביצירתה השפעות מוסלמיות וביזנטיות מהמזרח עם אמנות אבסטרקטית מערבית. פחר אל-ניסא זייד נולדה ב-1901, באיסטנבול. למשפחת אצולה עות'מאנית. אביה מוהמד שאקיר פאשה היה איש צבא ודיפלומט, צלם והיסטוריון. אמה סארה איסמט הנים הייתה ילידת כרתים. דודה, אחי אביה, ג'בט פאשה היה וזיר גדול. היא התחנכה בבית הספר של מנזר נוטרדאם דה סיון, ובמוסד פרטי לנערות. הייתה מהנשים הראשונות שהתקבלו לאקדמיה לאמנויות היפות של איסטנבול. בהמשך למדה באקדמיה רנסון (Académie Ranson) בפריז. ב-1920 נישאה לסופר איזט מלי דוורים. בנשואים אלו נולדו בנה האמן נז'ד דוורים ובתה השחקנית שירין דוורים. ב-1933 נישאה לבעלה השני הנסיך זייד בן חוסיין, אחיו של פייסל הראשון, מלך עיראק, שהיה אז שגריר עיראק בטורקיה. בנשואים אלו נולד בנה הנסיך רעאד. בעלה השני נפטר ב-1970. ב-1975 עברה לגור בעמאן. נפטרה בעמאן ב-5 בספטמבר 1991, היא קבורה במאוזוליאום המלכותי בעמאן. פחר אל-ניסא זייד שילבה ביצירתה השפעות מוסלמיות וביזנטיות מהמזרח עם אמנות אבסטרקטית מערבית. עבדה בטכניקות שונות: ציורי שמן גדולי מידות, קולאז'ים וויטראז'ים. היא הייתה מהנשים הראשונות שהתקבלו לאקדמיה לאמנויות היפות של איסטנבול. בהמשך למדה באקדמיה רנסון (Académie Ranson) בפריז. תערוכת היחיד הראשונה שלה התקיימה באיסטנבול ב-1944. במהלך חייה הציגה בכ-50 תערוכות באירופה, בארצות הברית ובמזרח התיכון. בעמאן הקימה את האקדמיה לאמנויות יפות של ירדן, הנקראת על שמה. בני ציפר, "מן השטיח אל ההפשטה: פחר אל-ניסא זייד", "הארץ", תרבות וספרות 7 ביוני 2013. Shirin Devrim, A Turkish Tapestry, Quartet books, London, 1994 מדיה וקבצים בנושא פחר אל-ניסא זייד בוויקישיתוף
בריאן מקברייד

בריאן מקברייד (באנגלית: Brian McBride; נולד ב-19 ביוני 1972) הוא כדורגלן עבר אמריקאי. מקברייד נולד באילינוי. החל את הקריירה שלו בקבוצת אוניברסיטת סנט לואיס, ומשם עבר למילווקי ראמפייג' ב-1993. ב-1996 חנך את העונה הראשונה של ה-MLS, כשנבחר במקום הראשון בדראפט ה-MLS. מקברייד שיחק שמונה שנים בקולומבוס קרו, שבמהלכן כבש 62 שערים ובישל 45 בישולים ב-161 משחקי ליגה. באותן שנים נחשב מקברייד לשחקן האהוד ביותר בקבוצה. מקברייד שיחק בוולפסבורג, בפרסטון נורת' אנד, באברטון ובפולהאם האנגלית שאליה הגיע ב-19 בינואר 2004. ב-2008 חזר לארצות הברית, אל קבוצת שיקגו פייר. מקברייד פרש ממשחק פעיל בסוף עונת 2010, אך חזר לשחק בשנת 2012 כשחתם במועדון החובבים האנגלי, אף. סי. ומבלי. מקברייד שיחק בנבחרת ארצות הברית משנת 1993 עד 2006. הוא כבש 30 שערים ב-96 הופעות בנבחרת. עם הנבחרת שיחק במונדיאל 1998, במונדיאל 2002 ובמונדיאל 2006 וכמו כן השתתף עם הנבחרת האולימפית באולימפיאדת בייג'ינג 2008. במונדיאל 2006 (בו זכתה איטליה), במהלך משחק נגד נבחרת איטליה, ספג מרפק בפניו מדניאלה דה רוסי האיטלקי. מקברייד נזקק לשלושה תפרים, ודה רוסי, שהתנצל בפני מקברייד לאחר המשחק, הורחק ל-4 משחקים ונקנס בסכום של 10,000 פרנקים שווייצריים. מדיה וקבצים בנושא בריאן מקברייד בוויקישיתוף בריאן מקברייד, באתר Transfermarkt בריאן מקברייד, באתר Soccerway בריאן מקברייד, באתר BDFutbol בריאן מקברייד, באתר WorldFootball.net בריאן מקברייד, באתר National Football Teams בריאן מקברייד, באתר FootballDatabase.eu פרופיל המאמן, באתר Transfermarkt פרופיל באתר הרשמי של ליגת ה-MLS nrg מעריב, קלאודיו קאניג'ה חוזר למגרשים, באתר nrg‏, 24 ביוני 2012 ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
מול (פירושונים)

האם התכוונתם ל... מול – יחידת מידה סטנדרטית לחומר על פי מספר חלקיקים מול (רוגבי) – מונח ברוגבי המול – השדרה המרכזית של העיר וושינגטון בארצות הברית מול ים – מסעדה בישראל מו"ל – גוף או אדם המוציא לאור ספרים מול - צדפות מול (סרביה) – עיירה ורשות מקומית בסרביה מול (בלגיה) – עיר בבלגיה אישים: ג'ון דה מול – איש טלוויזיה הולנדי מרטין מול – קומיקאי אמריקאי מולה
וילגי מיאה

וילגי מיאה מחצבה לפיגמנט האוכרה הנמצאת באוסטרליה המערבית, 650 ק"מ צפונית-מזרחית מפרת'. המחצבה ככל הנראה היא המחצבה הפעילה העתיקה בעולם, בת למעלה מ-40,000 שנות פעילות וכ-19,600 מטר קובייתי שהוצאו מהמכרה. האזור הרווי בברזל ועפרותיו השונים, כולל המטיט, מפיק מגוון רחב של צבעים הנובעים מחמצון הברזל. צבעים המופקים מפיגמנטי המחצבה שימשו לאמנות סלע ברחבי אוסטרליה, והיו בשימוש האבורג'ינים עד לשנות השלושים של המאה ה-20, אז השתלטו על המחצבה כורים אירופאיים. המחצבה נוספה לרשימת אתרי המורשת הלאומיים האוסטרלית בשנת 2011. תיאור האתר תמונה מפתח המכרה
נשיא עיראק

נשיא הרפובליקה של עיראק (בערבית: رئيس جمهورية العراق) הוא ראש המדינה בעיראק, ו"מגן ההתחייבות לחוקה ולשמירה על עצמאותה, ריבונותה, אחדותה וביטחון גבולותיה של עיראק, בהתאם להוראות החוקה". הנשיא נבחר על ידי בית הנבחרים, על ידי רוב של שני שלישים מהבית, ומוגבל לשתי כהונות בנות ארבע שנים. הוא מאשר חוקים המוצעים בבית הנבחרים, רשאי לחון, ממליץ על ראש הממשלה, ומכהן כ"ראש הכוחות המזוינים לענייני טקסים והוקרה". תואר זה נשא הדיקטטור סדאם חוסיין, ששלט במדינה במשך כ-24 שנים. בשנת 2005 נבחר לתפקיד ג'לאל טאלבאני, שהיה השישי בתפקיד והכורדי הראשון שנושא את התואר. בשנת 2014, על רקע המאבק שהתחולל במדינה נגד ארגון "המדינה האסלאמית", נבחר לנשיא הפוליטיקאי פואד מעצום, כורדי גם הוא. מדיה וקבצים בנושא נשיא עיראק בוויקישיתוף חוקת עיראק, סעיף 64. שם, סעיפים 67,69. שם, סעיף 70. Iraq MPs elect Fouad Massoum as president, CNN, 24 July 2014
טום קלברלי

תומאס 'טום' ויליאם קלברלי (באנגליה: Thomas William "Tom" Cleverley; נולד ב-12 באוגוסט 1989) הוא כדורגלן עבר אנגלי המשחק בעמדת הקשר וכיום מאמן את קבוצת הכדורגל ווטפורד מהצ׳מפיונשיפ. קלברלי נולד בבייסינגסטוק שבהמפשייר. בגיל 10 הצטרף למחלקת הנוער של ברדפורד סיטי, לאחר שנתיים עבר למנצ'סטר יונייטד. בגיל 18 לקח חלק בסגל הקבוצה הבוגרת כאשר שותף גם בקבוצת המילואים. ב-16 בינואר 2009 הושאל ללסטר סיטי עד לסוף העונה. ב-19 בינואר ערך את הופעתו הבכורה בבוגרים בניצחון 0–2 על יאוביל טאון. ב-3 בפברואר הבקיע את שערו הראשון בלסטר בניצחון 1–4 על וולסול. ב-18 באוגוסט 2009 הושאל לווטפורד ובאותו היום ערך את הופעתו הבכורה בקבוצה בניצחון 2–4 על נוטינגהאם פורסט בו הבקיע את שערו הראשון בקבוצה. קלברלי הבקיע 11 שערים בקבוצה ונבחר לשחקן השנה של ווטפורד. ב-31 באוגוסט 2010 הושאל קלברלי לויגאן אתלטיק לעונה אחת. ב-11 בספטמבר ערך את הופעתו הבכורה בקבוצה בתיקו 1-1 נגד סנדרלנד. ב-27 בנובמבר הבקיע את שערו הראשון בקבוצה בהפסד 1–3 לווסטהאם יונייטד. בעקבות פרישתו של פול סקולס, המאמן אלכס פרגוסון ראה בו תחליף פוטנציאלי. קלברלי ערך את הופעתו הבכורה הרשמית ביונייטד ב-7 באוגוסט 2011 בניצחון 2–3 על מנצ'סטר סיטי במגן הקהילה. ב-22 באוקטובר 2012 הבקיע את שערו הראשון בקבוצה בניצחון 1–2 על ניוקאסל יונייטד בגביע הליגה. ב-2 בספטמבר 2014 הושאל לאסטון וילה. ב-13 בספטמבר ערך את הופעתו הבכורה בקבוצה בניצחון 0–1 על ליברפול. ב-25 באפריל הבקיע את שערו הראשון בקבוצה בהפסד 2–3 למנצ'סטר סיטי. באותה עונה העפיל עם וילה לגמר הגביע בו הפסידו 0–4 לארסנל. ב-1 ביולי 2015 חתם קלברלי לחמש שנים באברטון. ב-8 באוגוסט ערך את הופעתו הבכורה בקבוצה בתיקו 2-2 נגד ווטפורד. ב-26 בדצמבר 2015 הבקיע את שערו הראשון בקבוצה כשער ניצחון בדקה ה-93 בניצחון 0–1 על ניוקאסל. ב-12 בינואר 2017 הושאל לווטפורד עד לסוף העונה. ב-31 במרץ חתם בקבוצה באופן קבוע. ב-1 ביולי 2023 הודיע על פרישה מכדורגל עקב פציעה. באוגוסט 2011 זומן לראשונה לנבחרת אנגליה לקראת משחק הידידות נגד הולנד. ב-15 באוגוסט 2012 ערך את הופעתו הבכורה בנבחרת בניצחון 1–2 על איטליה. מנצ'סטר יונייטד אליפות אנגליה: 2012/2013 מגן הקהילה: 2011, 2013 לסטר סיטי גביע הפוטבול ליג: 2008/2009 אישיים כדורגלן העונה של ווטפורד מדיה וקבצים בנושא טום קלברלי בוויקישיתוף טום קלברלי, ברשת החברתית אקס (טוויטר) טום קלברלי, באתר Transfermarkt טום קלברלי, באתר Soccerway טום קלברלי, באתר BDFutbol טום קלברלי, באתר WorldFootball.net טום קלברלי, באתר National Football Teams טום קלברלי, באתר FootballDatabase.eu פרופיל המאמן, באתר Transfermarkt
מילאצו

מילאצו (באיטלקית: Milazzo; בעבר נקראה מילאי) היא עיר בנפת מסינה, על החוף הצפון־מזרחי של סיציליה. נכון לשנת 2018, אוכלוסיית העיר מונה 31,231 תושבים. העיר ממוקמת על חצי אי הקרוי על שמה – קאפו די מילאצו. עיקר פרסומה של העיר בא לה על שום שני קרבות ימיים חשובים שהתחוללו במימיה בעת העתיקה: הקרב הימי הראשון ניטש במלחמה הפונית הראשונה בין רומא לקרתגו ב-260 לפנה"ס, והשני אירע במהלך מלחמת האזרחים בין אוקטביאנוס וסקסטוס פומפיוס ב-36 לפנה"ס. מדיה וקבצים בנושא מילאצו בוויקישיתוף אתר האינטרנט הרשמי של מילאצו (באיטלקית) מילאצו, באתר אנציקלופדיה בריטניקה (באנגלית) ערך זה הוא קצרמר בנושא יישובים באיטליה. אתם מוזמנים לתרום לוויקיפדיה ולהרחיב אותו.
פאראקו

פאראקו (בצרפתית: Parakou) היא העיר הגדולה ביותר בצפון בנין. זוהי עיר המחוז של מחוז בורגו, וגרים בה 163,753 תושבים. העיר נמצאת כ־310 ק"מ צפונית לעיר הבירה פורטו נובו, וכ־33 ק"מ מהגבול עם ניגריה. זוהי עיר מסחר חשובה בבנין ובאזור כולו. היא מפורסמת בתעשיית הכותנה והטקסטיל שלה וגם בייצור שמן בוטנים. העיר גדלה בעקבות הגידול בייצור ומייצאת את הסחורה דרך הסהרה לאגן הים התיכון ולאירופה. כמו כן נשלחות ממנה סחורות לרחבי אפריקה. בעקבות המסחר הרב שעובר דרך העיר, היא ידועה גם בסחר העבדים המתרחש בה. מדיה וקבצים בנושא פאראקו בוויקישיתוף אתר האינטרנט הרשמי של פאראקו פאראקו, באתר אנציקלופדיה בריטניקה (באנגלית) ערך זה הוא קצרמר בנושא יישובים. אתם מוזמנים לתרום לוויקיפדיה ולהרחיב אותו.
סינאספיסמוס

סינאספיסמוס (ביוונית: Συνασπισμός, מילולית: "הקואליציה"), או בשמה הרשמי קואליציית תנועות השמאל והאקולוגיה (ביוונית: Συνασπισμός της Αριστεράς των Κινημάτων και της Οικολογίας) היא מפלגה יוונית שמאלנית חדשה. עד לשנת 2003 המפלגה נקראה "קואליציית השמאל והפרוגרסיביים". המפלגה היא הגדולה בקואליציית השמאל "סיריזה" (SYRIZA). המפלגה נוצרה מאיחודן של שתי מפלגות שמאל בשנות השמונים. עם התפרקות ברית המועצות, התפרקה המפלגה. המפלגה נוצרה מחדש בשנת 1991 אך לא עברה את אחוז החסימה (3%), ולא נכנסה לפרלמנט בבחירות 1993. אולם בבחירות בשנת 1996 קיבלה המפלגה 5.16% מכלל קולות הבוחרים. לשיא כוחה הגיעה המפלגה בבחירות של יוני 2012 עם 26.9% מכלל הבוחרים, כשבראשותה עומד אלכסיס ציפראס. מדיה וקבצים בנושא סינאספיסמוס בוויקישיתוף אתר האינטרנט הרשמי של סינאספיסמוס (ביוונית)
שסטל

האם התכוונתם ל... שסטלה – שמו הצלבני של מצד עתרת שסטל רוז' – מצודה צלבנית בסוריה שסטל בלן – מבצר צלבני בסוריה קסטל
קאנטרי בלוז

קאנטרי בלוז או פולק בלוז (באנגלית: Country blues, מילולית: בלוז כפרי) הוא מונח המתאר סוג של מוזיקת בלוז שגיטרה היא המרכיב המרכזי שלה. הקאנטרי בלוז משלב אלמנטים ממוזיקת הגוספל וסגנונות עממיים נוספים. המוזיקה הופיעה בשנות העשרים והשלושים בדרום העמוק של דלתת מיסיסיפי. יש לו שורשים עמוקים בתרבות אמריקאית מוקדמת ושירים שמושרים על ידי עבדים על המטעים הדרומיים העצומים. מרבית נגני הבלוז הכפרי היו אפריקאים אמריקאים, ורבים מהם היו מטיילים, כלומר הם טיילו באזורים של הדרום האמריקני, שרו במקומות כמו כנסיות, אולמות חברתיים, ג'וי-ג'וי, או אפילו פינות רחוב. חלקם הוציאו מחיה קטנה עם המוזיקה שלהם בעוד אחרים התפרסמו וחגגו. לכל מבצע היה סגנון שירה ונגינה ייחודי משלו, ורובם כתבו שירים משלהם. בשנות השישים של המאה העשרים חוותה מוזיקת הקאנטרי בלוז תחייה בקרב קהל חדש, שלא נחשף לא עד אז, צעירים לבנים מן המעמד הבינוני. את המגמה הובילו אמנים כביג ביל ברונזי וסאני בוי ויליאמסון. מדיה וקבצים בנושא קאנטרי בלוז בוויקישיתוף Stephanie Przybylek, Country Blues: Music, Artists & Songs, Study.com
שמואל מפלייזא

רבי שמואל בן שלמה מִפָלַייזָא, הנקרא רבינו שמואל משַּׁאטוֹ טְיֶיר, היה מבעלי התוספות בממלכת צרפת במאה ה-13. כינויו בצרפתית היה שִׂיר מוֹרֶל (או: מוֹרִיאֵל, מוֹרְיֶיל) ובשם זה הוא מכונה לעיתים קרובות גם בספרות הרבנית. חי בשאטו טיירי (אנ') ופאלז (אנ'). היה תלמידם של רבי יהודה שירליאון, רבי ברוך בעל התרומה ורבי שלמה מדרויש, ומתלמידיו היו רבי פרץ בן אליהו ומהר"ם מרוטנבורג. בשנת 1240 נאלץ להשתתף יחד עם רבי יחיאל מפריז וחכמים נוספים בוויכוח פומבי מול ניקולס דונין, ויכוח המכונה משפט פריז. בעקבות הוויכוח נשרף התלמוד בשנת 1242 ברחבי צרפת, ור' שמואל נאלץ לכתוב את חיבוריו ללא ספרים. הוא מתאונן על כך באחת מתשובותיו בדברים הבאים: "אזל רוחי ותש כחי ואור עיני אין אתי, מחמת המציק אשר גברה ידו עלינו ומחמד עינינו לקח ואין בידינו ספר להשכיל ולהבין". ממשפחתו ידועים שני נכדיו שחיברו פירושים לתורה הראשון הוא רבי חיים מפלייזא שפירושו עודנו מצוי בכתב יד והוא מזכיר בו את פירושי סבו והשני רבי יצחק בן יהודה הלוי מחבר הפירוש "פענח רזא". חיבורו הידוע ביותר הוא פירושו לפיוט לשבת הגדול אלהי הרוחות לכל בשר של רבי יוסף טוב עלם שנדפס בחלקו בספר אור זרוע ולאחרונה בשלמותו על פי כתבי יד. כמו כן חיבר תוספות לכמה מסכתות ומהן הגיעו לידינו תוספותיו למסכת עבודה זרה מעובדות על ידי תלמידו רבינו פרץ והם התוספות הנדפסות בדפי התלמוד. מספר תשובות שלו מובאות על ידי מהר"ם מרוטנבורג והמרדכי וכן מקובל ליחס לו את הסימן "קדש ורחץ" המופיע בהגדה של פסח. אפרים אלימלך אורבך, בעלי התוספות, ירושלים: מוסד ביאליק תשי"ד, עמ' 461–465. פיוט אלקי הרוחות לכל בשר לרבנו יוסף טוב עלם עם פירוש רבנו שמואל מפלייזא: מהדורה מתוקנת על פי כתבי יד, (ירושלים: מכון ירושלים בשיתוף ישיבת אור עציון, תשס"ה), באתר אוצר החכמה ערך זה הוא קצרמר בנושא רבנים. אתם מוזמנים לתרום לוויקיפדיה ולהרחיב אותו.
עטברה (נהר)

נהר העטברה (בערבית: نهر عطبرة, לעיתים מכונה גם הנילוס השחור) אחד מיובליו של הנילוס. הנהר מתחיל בצפון-מערב אתיופיה, לא הרחק מאגם טאנה בסמיכות לעיר גונדר. הנהר זורם צפון-מערבית כ-850 ק"מ, ונשפך אל הנילוס בסמיכות לעיר עטברה שבצפון סודאן. יובלו הגדול של הנהר (או שמא מסלולו המרכזי) הוא הנהר תכזה. במשך מרבית השנה הנהר כמעט וחרב, אולם בעונת הגשמים הזרימה בנהר מתחזקת, ופעמים שהוא מחלק את אמהרה לשניים. יש המשערים היא כי הפישון הוא אחד מיובלי נילוס העטברה]-תכזה שבעת העתיקה נקרא בשם "נילוס" או הנילוס הכחול. אלדד הדני מהמאה ה-9 זיהה את הפישון עם אחד מהנהרות שהוזכרו, בנימין מטודלה בן המאה ה-12 זיהה גם הוא את הנהר עם אחד מהנהרות הללו וסביר שהוא התכוון לעטברה. השערה זו היא חלק מהשערה כללית המזהה את הפישון והגיחון עם יובלי הנילוס, הם העטברה-תכזה והנילוס הכחול, ולא בהכרח בסדר זה. הנהר מוזכר לראשונה בכתביו של הפילוסוף והגאוגרף היווני סטראבון, המכנה את הנהר "אסטבוראס" ("Ασταβάρας"). ב-1898 בזמן המלחמה המהדית, התקיים בסמוך לנהר קרב עטברה, בו ניצח הוריישו קיצ'נר, קרב שהיה מהמובילים להקמת סודאן האנגלו-מצרית. לאורכו של הנהר ממוקמים מספר סכרים הידרו-אלקטריים. מדיה וקבצים בנושא עטברה בוויקישיתוף Alfons Ritler, "Takkaze" in Siegbert Uhlig (Editor), Encyclopaedia Aethiopica: O-X, Harrassowitz, 2010, ISBN 3447062460, p. 823-825 משמעות שם הנהר "תכזה" הוא "נהר" בהתייחס ליאור של המקרא אברהם עפשטיין, אלדד הדני - סיפוריו והלכותיו במהדורות שונות על פי כתבי-יד ודפוסים עתיקים עם מבוא והערות בצירוף מאמר על הפלשים ומנהגיהם, פרסבורג, תרנ"א, עמ' 25 ו-48 בנימין מטודלה, מסעות בנימין, הספרייה הלאומית, תשמ"ג ערך זה הוא קצרמר בנושא נהרות ונחלים ובנושא גאוגרפיה של אפריקה. אתם מוזמנים לתרום לוויקיפדיה ולהרחיב אותו.